Vladimir Romanihhin
Vladimir Romanihhin (Владимир Степанович Романихин; 1942, Prohladnõi – 2. mai 2010, Narva) oli Eesti koorijuht, dirigent, helilooja, bajaanimängija, laulja. Pärast Teist maailmasõda kaotas ta vanemad ning elas lastekodus ja õppis internaatkoolis. Lapsepõlvest alates tundis ta huvi muusika vastu ja õppis iseseisvalt bajaani, mandoliini ja balalaikat mängima. Alates 1959. aastast õpetas ta koolis muusikat. Ta õppis Doni-äärse Rostovi kultuuriinstituudis dirigeerimisosakonnas ja Moskva Krupskaja nimelises kultuuriinstituudis. 1968. aastal kolis Vladimir Romanihhin Narvasse ja asus tööle Narva 8. Põhikoolis, hiljem Narva 4. Keskkoolis. 1975. aastal sai Vladimir Romanihhinist Vassili Gerassimovi nimelise kultuuripalee segakoori liige ja koorijuht. Elu lõpuni oli ta "Veteranõ Krengolma" koorijuht.